Logo for Wikipedia på tyrkisk.
**Blokkeringen av Wikipedia i Tyrkia 2017** var en hendelse som startet 29. april 2017. Tyrkia blokkerte 29. april 2017, klokken 08.00 lokal tid, all tilgang til Wikipedia fra Tyrkia. Blokkeringen ble først gjennomført uten nærmere begrunnelse. Siden ble blokkeringen ifølge pressen begrunnet med landets internettlov (lov nr. 5651). Veneziakommisjonen vurderte i 2015 Tyrkias internettlov som delvis mangelfull, med tanke på å nå Europarådets standarder.

Wikipedias grunnlegger Jimmy Wales var invitert til en messe i Tyrkias største by Istanbul som skulle finne sted fra 15. til 18. mai. Han fikk tidlig i mai 2017 beskjed fra myndighetene i Istanbul om at invitasjonen var tilbakekalt.

Tyrkias forfatningsdomstol kjente i desember 2019 blokkeringen av Wikipedia på tyrkisk som ulovlig. Den 15. januar 2020 satte myndighetene i gang en prosess som opphevet blokaden.

Hendelsesforløp
---------------

Büşra Üzgün: *WeMissTurkey*
Ifølge *Frankfurter Allgemeine Zeitung* informerte avisen *Hürriyet* at stengningen var resultatet av en midlertidig avgjørelse, i påvente av tekniske analyser og juridiske vurderinger, i samsvar med lov nr. 5651, men noen ytterligere begrunnelse var ikke kjent.

Medier meldte 29. april 2017 at tyrkiske myndigheter hadde vært i kontakt med Wikipedia med tanke på å fjerne terrorrelatert innhold.

> On Saturday April 29, Wikipedia was blocked in Turkey. If it remains, this block will result in millions of people in Turkey losing access to free knowledge about their country and the world around them. We believe knowledge is a fundamental human right and urge the Turkish government to remove this block.
> 
> 
>   
> 
> Norsk oversettelse: Lørdag 29. april ble Wikipedia blokkert i Tyrkia. Dersom dette vedvarer, vil blokkeringen medføre at millioner av tyrkere mister tilgangen til fri kunnskap om deres eget land og verden omkring dem. Vi mener at kunnskap er en grunnleggende menneskerettighet og oppfordrer den tyrkiske regjering til å fjerne blokkeringen.
> 
> 
> Wikimedia Foundation, 29. april 2017.
> 
> 

*Frankfurter Allgemeine Zeitung* meldte 2. mai 2017 at ifølge *Hürryet* hadde myndighetene i Tyrkia henvendt seg til Wikipedia med oppfordring til å fjerne bestemte bidragsytere og lenker, da disse utgjorde støtte til terror. Anmodningen ble ikke imøtekommet.

En domstol i Tyrkia bekreftet det administrative vedtaket om blokkeringen, under henvisning til behovet for å trygge den nasjonale sikkerhet og sikre offentlig ro og orden.

Tyrikas internettlov, lov nr 5651
---------------------------------

Tyrkias lov nr 5651 som ble oppgitt som hjemmel for blokkeringen, er av Veneziakommisjonen kalt *Law No. 5651 on regulation on the internet and combating crimes comitted by means of such publication (the internet law).* Loven ble vedtatt i 2007. 

Europarådets parlamentarikerforsamling ba Veneziakommisjonen i 2015 om å analysere lov nr 5651. En slik uttalelse ble fremlagt i *Opinion No. 805 / 2015*. Veneziakommisjonen var i uttalelsen representert av medlemmer fra Storbritannia, Island, Nederland, Østerrike og Estland.

Kommisjonen gjennomgikk i sin 27 sider lange rapport, de forskjellige hjemler for blokkering av internett som loven inneholder. Loven hjemler blokkering både av preventive og midlertidige grunner. Preventive blokkeringer kan hindre visse former for informasjon, for eksempel de som gjelder terrorisme eller annen kriminalitet, mens midlertidige hjemler kan være del av en rettslig prosedyre, som en midlertidig forføyning. 

Kommisjonen konkluderte med at loven hadde mangler som gjorde at den ikke nådde opp til europeiske standarder, og ga råd (avsnitt 103) med hensyn til hvordan disse standardene kunne oppnås. Kommisjonen etterlyste blant annet et lovkrav om at blokkeringer måtte være nødvendige av hensyn til demokratiet (necessary in a democratic society, se avsnitt 103, fjerde strekpunkt).

Dom i Tyrkias forfatningsdomstol
--------------------------------

Tyrkiske medier meldte 26. desember 2019 at landets forfatningsdomstol hadde kjent blokkeringen av Wikipedia for forfatningsstridig. Wikimedia Foundation (WMF) hadde reist saken for domstolen. WMF hadde også reist sak for Den europeiske menneskerettighetsdomstol.

Tyrkiske myndigheter iverksatte fra 15. januar 2020 oppheving av blokaden. Det var på dagen 19 år etter Wikipedias grunnleggelse i 2001.

Referanser
----------

1. ↑  «Tyrkia blokkerer Wikipedia». *Aftenposten*. Besøkt 29. april 2017.
2. 1 2  Reuters. «Monitors: Turkey Blocks Access to Wikipedia». *VOA* **(engelsk)**. Besøkt 29. april 2017.
3. 1 2  «Zugang gesperrt: Türkei sperrt Wikipedia-Seite». *Frankfurter Allgemeine Zeitung* **(tysk)**. 29. april 2017. ISSN 0174-4909. Besøkt 29. april 2017. «nach technischer Analyse und rechtlichen Erwägung auf der Grundlage von Gesetz Nummer 5651»
4. ↑  «Turkish authorities block Wikipedia without giving reason». *BBC News* **(engelsk)**. 29. april 2017. Besøkt 30. april 2017.
5. 1 2  «Days after banning Wikipedia, Turkey disinvites founder from Istanbul expo | Turkey Purge». *turkeypurge.com* **(engelsk)**. Arkivert fra originalen 28. juli 2017. Besøkt 3. mai 2017.
6. ↑  Wikimedia Foundation
7. ↑  «Wissen als Bedrohung (Kunnskap som trussel).». FAZ. 2. mai 2017. Besøkt 2. mai 2017. «Die türkische Zeitung „Hürriyet" berichtet über die Vorgeschichte der aktuellen Netzsperre: Behörden hätten Wikipedia aufgefordert, bestimmte Autoren und Links zu entfernen, die der „Terrorunterstützung" dienten. Dem sei nicht nachgekommen worden.»
8. ↑  «Council of Europe, Veneziakommisjonen: Opinion No. 805 / 2015». «"analyse the conformity with European human rights standards of the Law no. 56511 as well as its application in practice".»
9. ↑  «Council of Europe, Veneziakommisjonen: Opinion No. 805 / 2015». «The requirement that the restriction must be "necessary in a democratic society" should be introduced in the provisions concerning the four access-blocking procedures. The necessity of a fair balance between competing rights and interests when restricting the Internet freedoms should be the guiding principle for the administrative authorities and the courts; an appropriate notification procedure should be put in place in all the access-blocking procedures under the Law. The notification should contain information on the blocking measure and the reasons put forth by the authorities to justify the measure as well as existing remedies;»
10. ↑  «Verstoß gegen die Meinungsfreiheit: Türkisches Verfassungsgericht ordnet Ende der Wikipedia-Sperre an». *Spiegel Online*. 26. desember 2019. Besøkt 26. desember 2019.
11. ↑  correspondent, Bethan McKernan Turkey (26. desember 2019). «Turkey's Wikipedia block violates human rights, high court rules». *The Guardian* **(engelsk)**. ISSN 0261-3077. Besøkt 26. desember 2019.
12. ↑  «Access to Wikipedia restored in Turkey after more than two and a half years». *Wikimedia Foundation* **(engelsk)**. 16. januar 2020. Besøkt 16. januar 2020.
13. ↑  «Wikipedia ban lifted after top court ruling issued - Turkey News». *Hürriyet Daily News* **(engelsk)**. Besøkt 16. januar 2020.

Eksterne lenker
---------------

* Wikimedia Foundations blog om blokkeringen